b'\n_START_ARTICLE_\nElla Hooper\n_START_PARAGRAPH_\nElla Keighery Hooper (s. 30. tammikuuta 1983) on australialainen laulaja. H\xc3\xa4net tunnetaan parhaiten Killing Heidi -yhtyeen keulahahmona ja laulusolistina. _NEWLINE_Hooper kasvoi Violet Townin kyl\xc3\xa4ss\xc3\xa4 parin tunnin ajomatkan p\xc3\xa4\xc3\xa4ss\xc3\xa4 Melbournesta. Vuonna 1996 h\xc3\xa4n perusti isoveljens\xc3\xa4 kitaristi Jesse Hooperin kanssa yhtyeen, joka voitti Triple J -radiokanavan j\xc3\xa4rjest\xc3\xa4m\xc3\xa4n b\xc3\xa4ndikilpailun ja sai levytyssopimuksen. Killing Heidin esikoissingle \xe2\x80\x9dWeir\xe2\x80\x9d ilmestyi 1999. Yhtye julkaisi kolme albumia ennen kuin lopetti vuonna 2006._NEWLINE_Killing Heidin j\xc3\xa4lkeen Hooper on esiintynyt veljens\xc3\xa4 kanssa akustisena The Verses -kokoonpanona. Countryvaikutteista indie folkia esitt\xc3\xa4nyt The Verses julkaisi yhden albumin, Seasonsin, vuonna 2010. Hooper on esiintynyt my\xc3\xb6s radiossa ja toimi toisena kapteenina television Spicks and Specks -musiikkivisailussa vuonna 2014._NEWLINE_2010-luvulla Hooper on aloitellut soolouraa. H\xc3\xa4nen debyyttialbuminsa on nimelt\xc3\xa4\xc3\xa4n In Tongues.'